ลือ! มะกันไร้ประกาศตัวเลขศก.เซ่นชัตดาวน์ ฉุด”ดาวฟิวฯ”ร่วงเกิน 300 จุดสะเทือนถึง SET
ลือ! มะกันไร้ประกาศตัวเลขศก.เซ่นชัตดาวน์ ฉุด"ดาวฟิวฯ"ร่วงเกิน 300 จุดสะเทือนถึง SET
27 ธ.ค. 2561

หนังสือพิมพ์วอลสตรีท เจอร์นัล รายงานว่า กระทรวงพาณิชย์สหรัฐจะไม่มีการเปิดเผยข้อมูลเศรษฐกิจในระหว่างที่หน่วยงานรัฐบาลยังคงถูกปิด หรืออยู่ในช่วงภาวะชัตดาวน์
ทั้งนี้ ข้อมูลเศรษฐกิจดังกล่าวรวมถึง ตัวเลขผลิตภัณฑ์มวลรวมภายในประเทศ (GDP), ตัวเลขเงินเฟ้อ, รายได้และรายจ่ายส่งวบุคคล และยอดขายบ้านใหม่ ซึ่งล้วนแต่เป็นข้อมูลสำคัญที่นักลงทุนจับตา
นอกจากนี้ วอลล์สตรีท เจอร์นัลยังระบุด้วยว่า ในส่วนของข้อมูลสำคัญจากกระทรวงแรงงานสหรัฐ ซึ่งรวมถึงจำนวนผู้ขอสวัสดิการว่างงาน, ตัวเลขจ้างงาน และข้อมูลเงินเฟ้อนั้นจะมีการรายงานตามกำหนดการเดิม
อย่างไรก็ดี กระทรวงพาณิชย์สหรัฐยังไม่ได้ออกมายืนยันรายงานข่าวของวอลล์สตรีท เจอร์นัล
อนึ่ง ภาวะชัตดาวน์ในสหรัฐฯได้เริ่มขึ้นตั้งแต่ช่วงพ้นเที่ยงคืนวันศุกร์ที่ 21 ธ.ค.ตามเวลาสหรัฐ หรือตรงกับช่วงเที่ยงวันเสาร์ที่ 22 ธ.ค.ตามเวลาไทย และยืดเยื้อมาจนถึงขณะนี้ หลังจากวุฒิสภาสหรัฐไม่อนุมัติร่างกฎหมายที่บรรจุงบประมาณสำหรับก่อสร้างกำแพงกั้นชายแดนเม็กซิโกวงเงินกว่า 5 พันล้านดอลลาร์ ขณะที่ปธน.ทรัมป์ได้ปฏิเสธที่จะลงนามในร่างกฎหมายงบประมาณที่ไม่รวมงบประมาณการสร้างกำแพงกั้นชายแดนเม็กซิโกเช่นกัน
 
อย่างไรก็ดี ในการซื้อขายช่วงท้ายตลาดฯในวันนี้ ดัชนีหุ้นไทยได้ปรับตัวลดลงอย่างหนักภายหลังจากภาคเช้าที่ดัชนีฯมีการปรับตัวเพิ่มขึ้นสูง โดยดัชนีปิดตลาดวันนี้ ที่ระดับ 1,548.37 จุด ลบ 8.56 จุด หรือ 0.55% มูลค่าการซื้อขาย 4.95 หมื่นล้านบาท โดยคาดว่าตลาดหุ้นไทยได้รับผลกระทบจากความกังวลต่อการที่กระทรวงพาณิชย์สหรัฐฯไม่เปิดเผยข้อมูลเศรษฐกิจดังกล่าว เช่นเดียวกันกับตลาดหุ้นยุโรปที่ดัชนีฯหลักๆหลายตัวนั้นมีการปรับตัวลดลงเช่นเดียวกัน
อนึ่ง ณ เวลา 17.53 น. ตามเวลาประเทศไทย ดัชนีฯหุ้นสำคัญในตลาดหุ้นยุโรปส่วนใหญ่ได้ปรับตัวลดลง ดังนี้
ดัชนีดาวโจนส์ล่วงหน้า (Dow Jones Futures) ลบ 330 จุด หรือ 1.44% สู่ระดับ 22,542 จุด
ดัชนี NASDAQ อยู่ที่ระดับ 6,171.50 จุด ลบ 106.38 จุด หรือ 1.69%
S&amp;P500 อยู่ที่ระดับ 2,431.88 จุด ลดลง 36.24 จุด หรือ 1.47%
ดัชนี CAC-40 ตลาดหุ้นฝรั่งเศส อยู่ที่ระดับ 4,625.8 จุด เพิ่มขึ้น 2.3 จุด หรือ 0.05%
ดัชนี FTSE 100 ตลาดหุ้นลอนดอน อยู่ที่ระดับ 6,576.2 ลดลง 35.3 จุด หรือ 0.53%